KIRJALLINEN KYSYMYS P-1987/02

esittäjä(t): Carlos Lage (PSE) komissiolle

(1. heinäkuuta 2002)

Aihe: Vapaa liikkuvuus Schengen-alueella

Espanjan poliisi esti 22. kesäkuuta väkivaltaisesti noin viidestäsadasta Portugalin kansalaisesta koostuvan ryhmän pääsyn Espanjaan. Ryhmä oli matkalla Espanjaan osallistuakseen Sevillan Eurooppa-neuvostoa koskevaan mielenosoitukseen, jonka järjestämiseen oli saatu lupa. Välikohtaus tapahtui rajaseudulla Vila Verde do Ficalhossa Alentejossa, ja Espanjan viranomaiset pamputtivat ja tyrkkivät portugalilaisia (joiden joukossa myös erästä Portugalin parlamentin jäsentä), jotka pyysivät ainoastaan saada tietää, miksi heitä ei päästetä rajan yli. Espanjan poliisi tunkeutui jopa ryhmää kuljettaneisiin linja-autoihin ja takavarikoi valokuvauslaitteita ja kuvia. Mikään ei oikeuta tämänkaltaista menettelyä ja toimintaa, eikä tällaista kohtelua voida hyväksyä unionissa, joka pitää perusvapauksien ja -oikeuksien kunnioittamista perusperiaatteinaan. Tällaista menettelyä ei voida hyväksyä edes niihin kansalliseen turvallisuuteen liittyvistä syistä, joiden perusteella jokainen Schengenin sopimuksen allekirjoittajajäsenvaltio voi panna täytäntöön sopimuksen 2 artiklan ja ottaa sen nojalla uudelleen valvontaansa sisärajansa. Minusta ei näytä siltä, että kyseinen portugalilaisryhmä olisi voinut aiheuttaa erityistä uhkaa tai vaaraa Espanjan valtiolle.

Vaikka niin olisi, ei missään tapauksessa voida hyväksyä ei Espanjassa, ei Portugalissa eikä missään unionin jäsenvaltiossa sellaista väkivaltaista reaktiota ja vallan väärinkäyttöä, johon Espanjan poliisiviranomaiset valitettavasti syyllistyivät tässä tapauksessa.

Mihin toimiin komissio perussopimusten valvojana aikoo ryhtyä sen estämiseksi, ettei unionin kansalaisten perusvapauksia ja -oikeuksia (etenkin liikkumisen ja mielipiteen ilmaisun vapautta) enää kyseenalaisteta sillä tavoin kuin edellä selostetussa tapauksessa tehtiin?

António Vitorinon komission puolesta antamayhteinen vastauskirjallisiin kysymyksiin P-1975/02 ja P-1987/02

(25. heinäkuuta 2002)

Schengenin sopimuksen soveltamisesta tehdyn yleissopimuksen 2 artiklan 2 kohdan mukaan jäsenvaltio voi päättää ottaa rajatarkastukset sisärajoilla uudelleen käyttöön rajoitetuksi ajaksi, jos yleinen järjestys tai kansallinen turvallisuus sitä edellyttää. Näin tehdään poikkeustilanteissa tarkoituksena ehkäistä, että ihmiset hyödyntävät vapaata liikkuvuutta vaarantaakseen jonkin jäsenvaltion yleisen järjestyksen tai turvallisuuden erityisesti silloin, kun sen alueella on tarkoitus järjestää mielenosoitus.

Rajatarkastukset on tehtävä Euroopan unionin kansalaisten vapaata liikkuvuutta koskevan voimassaolevan yhteisön lainsäädännön mukaisesti. On muistettava, että Euroopan unionista tehdyssä sopimuksessa jokaiselle unionin kansalaiselle taattua vapaan liikkuvuuden oikeutta voidaan rajoittaa yleisen järjestyksen tai turvallisuuden taikka kansanterveyden vuoksi.

Näillä perusteilla toteutettavien toimenpiteiden on perustuttava yksinomaan kyseisen yksilön omaan käyttäytymiseen, ja niiden perusteena on oltava todellinen ja riittävän vakava uhka yhteiskunnan perustavanlaatuiselle edulle. Lisäksi toimenpiteet on toteutettava suhteellisuusperiaatteen mukaisella tavalla.

Kansalaisilla on ilman muuta oikeus ilmaista vapaasti mielipiteensä ja kokoontua rauhanomaisesti. Nämä oikeudet tunnustetaan Euroopan ihmisoikeussopimuksessa ja Euroopan unionin perusoikeuskirjassa. Heidän on voitava nauttia näistä oikeuksista ilman turvallisuuteensa, muiden ihmisten turvallisuuteen tai omaisuuteen kohdistuvaa uhkaa. Jäsenvaltiot joutuvat kuitenkin joskus tilanteisiin, joissa ihmiset käyttävät väärin näitä oikeuksia harjoittamalla väkivaltaa laillisten yleisten mielenosoitusten yhteydessä.

Komissio muistuttaa, että yleisen järjestyksen ylläpitäminen kuuluu ensisijaisesti jäsenvaltioiden vastuulle.

Jäsenvaltiot voivat edellä mainitun määräyksen nojalla päättää ottaa rajatarkastukset käyttöön rajoitetuksi ajaksi, jos yleinen järjestys tai kansallinen turvallisuus sitä edellyttää. Riippuu siis jäsenvaltioiden omasta harkinnasta, ottavatko ne rajatarkastukset käyttöön tulevien huippukokousten ajaksi.